زنگین دوشرگهسینده، دیلی یانمیش باشلیغیلا بیر یازی یازیلیبدیر. بو یازیدا اؤزلرینی آذربایجانچی تانیتدیریب آغساققالیق ائلهینلرین بیر سیراسیندان بیر گیلئیلیلیک گئدیب. گیلئیلیلیک اونلارین ائولرینده اوشاقلاریلا تورکو دانیشمادیقلاری دیر. بو گیلئیلیلیک اولدوقجا دوز گیلئیلیک دیر. اینسانلار، توتدوقلاری گؤروشه اینانمالیدیرلار. بیر گؤروشون تمثیلچیسینه چئوریلن اینسان، هئچ اولماسا اؤز چئورهلرینه ائتگیلی اولمالیدیر. چئورهلره ائتگی، یاخین چئورهلردن باشلاییب اوزاقلارا دک اوزانمالیدیر. یاخین چئورهلرین ایچینده، اؤزو قوردوغو چئوره، بو اینانجی یاشامالیدیر. اولا بیلسین بیرلری بیر ائوده دوروملاریندان آسیلی اولاراق قارداش-باجیلارینا او قدر ائتگیسی اولمایا. آنجاق قوردوغو ائولیلیکده بئله بیر دورومو یاشاتمالیدیر. اوشاقلار بؤیودوکده، فرقلی اولدوقلاری باشقا بیر سؤز دیر.
تورک دیلی، آذربایجان کیملییینین تملی ساییلیر. بیز بو دیلی آذربایجانلیلاردان آلساق، آذربایجانلیلیقدان قالان باشقا اؤزللیکلر اونو آذربایجانلی تانیماغا یئترلی اولماز. تورک دیلینی یادیرقایان آذربایجانلی، بو دیلده اوخونان ماهنیلار، یاشانان دبلر، شهبئهلر، اوخشامالار، بایاتیلارلا ایلگی قورا بیلمز. بیر کیملیکله ایلگی قورا بیلمهییب او کیملییه منسوب اولان اینسانلار، اؤزلرینی او کیملیـیینی یییهسی تانیتدیرماقدا چوخ زورلانمالیدیرلار.
دوزدور تورک دیلینین یاشانماغیندا، دانیشیق چوخ ائتگیلی اولوبدور. آنجاق بوگونکو دونیادا و بو هجمهلرین قارشیسیندا، تورک دیلینین گلیشمهسی بو دیلی یازیب-پوزوب، یئنیدن تانیماقلا اولاجاقدیر. بیز دیلیمیزین رسمی اولماغینی دوشونوروکسه، ایلک اؤزوموزدن باشلامالیییق. اؤزموز رسمیلشدیرمهلیییک. بیر چوخ واقتلار، تکجه آذربایجانی خیطاب ائلهین یازیلارین دیلی، فارسجا اولور. تورکجه اولان یازیلارین دا بیر چوخو ایستانبول تورکجهسینین آغیزیلا اولور. بئله بیر یاناشمالارین ندنی هر نه اولور اولسون، بیر شئییی گؤرسهدیر. بیز هله دئدیـییمیز سؤزه اینانمامیشیق! اینانساق دا ایچهریلهشدیرمهمیشیک. اوخشاتمالاریمیز داواملانیر!!!
azb_Arab azb_Arab azb_Arab